Document ID: /roh_data/filtered/fineweb-2-filterrobots_roh.jsonl.gz/24133

Josias Gasser aveva studegià da candidar per la regenza grischuna. Ord motivs privats ha el dentant desistì sin la candidatura. Uschia n’haja la direcziun da partida verd-liberala betg chattà in candidat u ina candidata adattada, di il president Gaudenz Bavier. E prender in candidat che fa mo in pèr millis vuschs na fetschia nagin senn.
Sa concentrar sin las elecziuns dal Cussegl grond
La finamira saja da daventar ina fracziun en il Cussegl Grond, di Gaudenz Bavier. Il mument èn dus deputads verd-liberals en il Cussegl grond, Jürg Kappeller e Walter von Ballmoos. Per ina fracziun dovri dentant tschintg persunas. Uschia sa mettan sper ils deputads actuals era anc Josias Gasser, Gaudenz Bavier, Lorenzo Heis e Géraldine Danuser a disposiziun per recaltgar in sez en il Cussegl grond. Ulteriuras nominaziuns pon anc suandar.
RR actualitad 12:00